Berzsenyi Dániel Gimnázium (Budapest)

A Berzsenyi Dániel Gimnázium egy Budapest XIII. kerületében működő középiskola, melyet Magyarország elit iskolái között tartanak számon: a HVG 2021-es rangsora alapján az ország 17. legjobb középiskolája. Története 1941-ben olvadt össze az a két patinás gimnázium, amelyek addig külön-külön is meghatározó szereplői voltak a magyar s ezen belül a fővárosi közoktatásnak: A Berzsenyi Dániel Gimnázium egyik elődjét, Budapest első állami gimnáziumát, a Pesti császári és királyi katolikus főgimnáziumot (ma: Markó utca 29–31. – Budapesti Gazdasági Egyetem központi épülete) 1858-ban alapították. A másik intézmény története 1872-re nyúlik vissza: ekkor alapították a későbbi Bolyai Gimnáziumot, a főváros 9. középiskoláját Budapest-Terézvárosi Állami Főreáltanoda (ma: V. Markó utca 18–20. – Xántus János Két Tanítási Nyelvű Gimnázium) néven. A főgimnáziumban 1858-as alapítási évében német nyelven indult meg az oktatás, majd két év múltán magyar tannyelvűvé vált az intézmény. Az addig különböző helyeken működő iskola 1876-ban önálló épületet kapott: felavatták a Markó utca 29–31. szám alatti épületet, amely 1952-ig volt a gimnázium otthona. A főreáliskola néhány év hányattatás után 1883-ban szintén önálló épületet kapott a Markó utca 18–20. alatt, szemben a főgimnáziummal. Ekkor kezdődött a két szomszédvár nemes versengése, amely végül 1941-ben az iskolák összevonásával végződött. A Berzsenyi Dániel Gimnáziumban 1858 és 1949 között, tehát közel száz esztendőn keresztül nyolc évfolyamos gimnáziumi oktatás folyt. A város és az oktatási igények dinamikus növekedése miatt 1898-ban tagintézményt hoz létre a Terézvárosban, mely 1899-től önállósodik VI. kerületi Főgimnázium (ma: Kölcsey Ferenc Gimnázium) néven. 1952-ben a Fővárosi Tanács VB utasítására a gimnáziumnak el kellett hagynia a Markó utcai épületet, hátrahagyva az országos jelentőségű értékkel bíró könyvtárát, kiválóan felszerelt szertárait. A folytatás némi kitérő után a Huba utcai társbérletben folyt 1986-ig, ekkor kapta az iskola a jelenlegi önálló épületet. 2008-ban elnyerte az Oktatási és Kulturális Minisztérium által adományozott „Tehetséggondozó iskola” címet. 1997-től 2015-ig Somogyi László volt a gimnázium igazgatója. 2015 augusztusában vált ismertté, hogy két évvel megbízatásának lejárta előtt lemondott, és külföldre ment tanítani. Tagozatok A gimnáziumnak van humán (négyosztályos), természettudományos (négyosztályos), speciális matematika- (hatosztályos), illetve nyelvi tagozata (négyosztályos). Klasszikus humán tantervű tagozat (a) A humán tagozat tanulói emelt óraszámban tanulják a magyar nyelvet, a történelmet, a latin nyelvet, illetve a második idegen nyelvet. Latin nyelvet kilencedikben 4, tizedikben 2, tizenegyedikben és tizenkettedikben 3 órában tanulnak; magyarnyelv-órájuk kilencedikben és tizedikben 5, tizenegyedikben 6, tizenkettedikben 7 van; történelemórájuk kilencedikben 4, tizedikben 3, tizenegyedikben szintén 4, tizenkettedikben 6 van. Ének-zene és rajz- és vizuális kultúra óra e tagozaton csak két évig van, filozófiaóra pedig csak tizenkettedikben. Sok tagozatos programjuk van, például tizedik osztályban a tanulók úgynevezett „mestermunkát” készítenek, és ebben az évben szokás a székelyzsombori kirándulás is, melynek alkalmával a tanulók Székelyzsomborban (Románia, erdélyi, főként magyarlakta falu) laknak, a családoknál vannak elszállásolva, és részt vesznek a falu életében. Komplex természettudományos tagozat (b) Fizikatagozat Az osztály ezen fele emelt szinten tanulja a fizikát (kilencedikben heti 3 órán, amely évente eggyel emelkedik, de tizenkettedikben 5 marad), amely névadója is a tagozatnak; a matematikát (heti 6, 4, 4, majd ismét 6 órán), illetve az informatikát (3 évig heti 2-2-2 órában). Biológia–kémia tagozat Emelt óraszámban, emelt szinten tanulják a biológiát (3-3, majd 4-4 órán) és a kémiát (első évben 4, aztán 3 órában hetente). A fizika három évig nincs több órában, mint a humán és nyelvi tagozaton, de tizenkettedikben is folyik az oktatása, heti 2 órában. Évente elmennek egy kirándulásra, amelyet Bés kirándulásnak neveznek. 10. osztályban, mint minden tagozat, 2 nyelvet tanulnak. Éneket és rajzot csak a 9. és 11. osztályban tanulnak. Speciális matematikatagozat (c) A matematikatagozat hatosztályos (nyolcadik után is lehet csatlakozni, de csak néhány diáknak). Az itt tanuló diákoknak hetente hét matematikaórájuk van. Az osztályok csoportbontásban tanulják a matematikát, az angolt, illetve a második idegen nyelvet. A matematikacsoportokba matematikai, az angolcsoportokba angoltudás alapján vannak a diákok beosztva. Minden matematikacsoporttal két tanár foglalkozik, egyikük heti három, másikuk heti négy órában. A tananyag spirális felépítésű. A nagy témák (például algebra, geometria, függvények, számelmélet) minden évben előkerülnek, folyamatosan egyre magasabb szinten, a korábbi évek anyagára építkezve. Vannak kisebb témák is (például valószínűségszámítás, statisztika, algoritmusok, játékelmélet); ezek tárgyalása akkor történik, amikor a szükséges matematikai eszközök már rendelkezésre állnak. A tagozatos tanterv részletei megismerhetők a gimnázium matematika munkaközösségének honlapján. Nyelvi tagozat (d) A nyelvi tagozat négyosztályos. Minden évben megközelítőleg 34 diákot vesznek fel, akik a második idegen nyelvet emelt óraszámban (heti 6 óra), emelt szinten tanulják. Emellett angolt is tanulnak (első idegen nyelv) heti 4 órában. Mindkét nyelv oktatása csoportbontásban történik. Nyelvi tagozatos osztályaikban van francia–angol, német–angol és olasz–angol speciális tantervű osztály emelt óraszámmal. A gimnázium híres diákjai A gimnázium híres oktatói Ábel Jenő, görög–latin (1879–1884) Ady Lajos, magyar–latin (1909–1918) Benedek Marcell, magyar, német, görög (1908–1919) Fried Ilona, olasz (1976–1982) Gaál Mózes, magyar (1898–1899) Honyek Gyula, fizika (2016–) Kardos Tibor, olasz–latin (1933–1946) Rómer Flóris, természetrajz, igazgató (1861–1866) Urbán János, matematika (1981–2012) A Berzsenyi Dániel-díj A Berzsenyi Dániel-díj a Berzsenyi Dániel Gimnázium díja, amit ballagáskor adnak át a díjazottaknak. Feltételei Kiváló tanulmányi eredmény Az osztály és az iskola közösségéért vállalt tevékenységéért Iskolai pályázatokon elért kiemelkedő eredmény OKTV-n való eredményes szerepléséért Példamutató szorgalom Rangsor Jegyzetek Források Iskolatörténet (kronológia) – BERZSENYI DÁNIEL GIMNÁZIUM A Berzsenyi Dániel Gimnázium története A Berzsenyi Dániel Gimnázium honlapja Az iskola tanárai (köztük igazgatói) 1858-tól – az iskola honlpján A Nemzeti Tehetségsegítő Tanács honlapja A gimnázium könyvtárának honlapja A Berzsenyi Dániel Gimnázium matematika munkaközösségének honlapja